               ЕВРОПЕЙСКА КОМИСИЯ
            Брюксел, 22.4.2016
            COM(2016) 226 final
            2016/0118(NLE)
            Предложение за
            РЕШЕНИЕ НА СЪВЕТА
            относно позицията, която да се заеме от името на Европейския съюз във връзка с решенията, които трябва да бъдат приети от постоянната комисия на Евроконтрол относно ролите и задачите на Евроконтрол и относно централизираните услуги

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕДЛОЖЕНИЕТО

               1.1.Основания и цели на предложението

               Общи положения

               На 8 декември 2015 г. Съветът прие Решение (ЕС) 2015/2394 относно позицията, която трябва да се заеме от държавите членки от името на Европейския съюз във връзка с решенията, които трябва да приеме постоянната комисия на Евроконтрол относно ролите и задачите на Евроконтрол и относно централизираните услуги. Постоянната комисия на Евроконтрол трябваше да вземе тези решения за централизирани услуги на 9 декември 2015 г., за да може Евроконтрол да разработи финансирането, реда и условията при обществените поръчки и техническите спецификации с оглед на навременното внедряване на новите „Европейски услуги за предаване на данни въздух/земя“ (EAGDCS).

               Тъй като Съюзът не е представен в постоянната комисия, решението на Съвета трябваше да бъде изпълнено от държавите членки, които участват в постоянната комисия, действащи съвместно в интерес на Съюза.

               Съветът реши, че позицията на ЕС следва да бъде да се отложи приемането на решение на Евроконтрол за централизирани услуги, тъй като няма достатъчно налична информация, за да се оцени това решение по същество. Освен това, подобно решение би предопределило бъдещата дейност на Евроконтрол по начин, който би бил в ущърб на дейността на Съюза в тази област, особено по отношение на изследването за управление на въздушното движение в единното европейско небе (SESAR).

               Тъй като Евроконтрол разработва понастоящем 18 различни централизирани услуги, позицията на Съюза се отнасяше не само за EAGDCS, а за всички централизирани услуги, потенциално разработвани за внедряване, тъй като всички те са свързани по сходен начин с дейността на Съюза в тази област, особено по отношение на SESAR.

               На 9 декември 2015 г., вследствие на посочената по-горе позиция на Съюза, постоянната комисия на Евроконтрол не взе решение относно EAGDCS. Вместо това беше договорено, че Евроконтрол следва да продължи да работи по преразгледано решение за централизирани услуги в тясно сътрудничество със своите заинтересовани страни и следва също така да направи оценка на икономическото въздействие от въвеждането и експлоатацията на EAGDCS.

               На 9 февруари 2016 г. агенция Евроконтрол и заинтересованите страни от отрасъла изпратиха съвместно подписано преразгледано предложение за EAGDCS на Комисията, в което двете страни посочиха, че изискваната оценка на икономическото въздействие е налице в проведените проучвания за осъществимост, представени на Изпълнителната агенция за иновации и мрежи (INEA) в края на 2015 г.  Тези изследвания обаче съдържат само повърхностен анализ на разходите и ползите, а все пак е необходима цялостна оценка на икономическото въздействие от централизирането на EAGDCS.

               В допълнение Евроконтрол може да предложи на постоянната комисия на Евроконтрол да приеме това ново решение относно EAGDCS в писмена процедура.

               Настоящото предложение за решение на Съвета се отнася до EAGDCS. Предлага се, що се отнася до разработването на опитен образец, да се подкрепи по принцип продължаването на сътрудничеството между Евроконтрол и доставчиците на аеронавигационно обслужване от държавите — членки на Евроконтрол, както и с управителния орган на мрежата. Предложението обаче определя също така три важни условия, които едно такова решение следва да съдържа.

               Първото условие е, че разработването на опитен образец трябва изцяло да вземе предвид техническата работа, извършена от съвместното предприятие SESAR (СП SESAR). Целта е да се избегне разминаването между текущите и евентуалните бъдещи дейности на двете организации при разработването на съответните централизирани услуги.

               На второ място, трябва да се гарантира участието на ЕААБ предвид факта, че ЕААБ ще трябва да извършва сертифицирането и надзора на всяка централно предоставяна услуга преди тя да бъде въведена в експлоатация. По този начин следва да се избегнат потенциални несъответствия в тази област и да се гарантира, че средствата, идващи както от пътните такси, така и от подпомагането от Съюза, се изразходват възможно най-ефективно.

               Не на последно място, разпоредбите на настоящото решение следва да бъдат такива, че да не засягат обществените поръчки, внедряването и експлоатацията на такива услуги на вътрешния пазар. Прилагането на правилата за обществени поръчки на ЕС по отношение на услугите, които се предоставят в рамките на „Единно европейско небе“ (ЕЕН), следва да се запази, с цел постигане на максимална ефективност на разходите.

               Обобщените по-горе условия се смятат за съществени. Предвид тяхното естество и обхват, те могат да бъдат от значение и за позицията на Съюза по отношение на бъдещи решения на Евроконтрол в областта на централизираните услуги. Комисията ще разглежда подробно тези въпроси всеки път, когато възникне необходимост от ново предложение.

               Контекст във връзка с развитието на централизирани услуги за УВД

               Агенция „Евроконтрол“ е постигнала значителен напредък в работата си по централизираните услуги от нейното начало в края на 2012 г. На агенция „Евроконтрол“ беше разрешено от постоянната ѝ комисия през февруари 2014 г. да започне поетапен подход към оценката и доказването на оперативната, техническата и финансовата осъществимост на тези потенциални централизирани услуги, като се отчита различната степен на развитие на услугите. Евроконтрол проведе впоследствие поредица от семинари и разработи оперативни концепции (CONOP) за редица централизирани услуги. Агенцията изготви общ анализ на разходите и ползите (АРП), който беше одобрен от независим консултант — въпреки че подробностите от този АРП не са били обект на публичен контрол.

               2.ПРАВНИ ЕЛЕМЕНТИ НА ПРЕДЛОЖЕНИЕТО

               В контекста на гореизложеното, по-специално наличието на преразгледано предложение за европейските услуги за предаване на данни въздух/земя (EAGDCS) и въз основа на член 100, параграф 2 и член 218, параграф 9 от ДФЕС, се предлага приемането на нова позиция, която да бъде заета от името на Съюза по отношение на решенията, които предстои да бъдат приети от постоянната комисия на Евроконтрол относно ролите и задачите на Евроконтрол и относно централизираните услуги.

               2016/0118 (NLE)

               Предложение за

               РЕШЕНИЕ НА СЪВЕТА

               относно позицията, която да се заеме от името на Европейския съюз във връзка с решенията, които трябва да бъдат приети от постоянната комисия на Евроконтрол относно ролите и задачите на Евроконтрол и относно централизираните услуги

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 100, параграф 2 и член 218, параграф 9 от него,

               като взе предвид предложението на Европейската комисия,

               като има предвид, че:

               (1)С Решение (ЕС) 2015/2394 на Съвета от 8 декември 2015 г. бе установена позицията на Съюза по отношение на решение във връзка с централизираните услуги, което постоянната комисия на Евроконтрол бе запланувано да приеме на 9 декември 2015 г., за да може Евроконтрол да разработи финансирането, реда и условията за обществените поръчки и техническите спецификации с оглед на навременното внедряване на новите „Европейски услуги за предаване на данни въздух/земя“ (EAGDCS).

               (2)Позицията на Съюза гласеше, че решението на Евроконтрол за такива услуги следва да се отложи, тъй като нямаше достатъчно налична информация, за да се оцени това решение по същество, и тъй като то би предопределило бъдещата дейност на Евроконтрол по начин, който би бил в ущърб на дейността на Съюза в тази област.

               (3)На 9 декември 2015 г., вследствие на посочената по-горе позиция на Съюза, постоянната комисия на Евроконтрол не взе решение относно EAGDCS и отправи искане към Евроконтрол да продължи да работи по преразгледано предложение в тясно сътрудничество със заинтересованите страни от отрасъла, и да представи оценка на икономическите разходи на EAGDCS.

               (4)На 9 февруари 2016 г. агенция Евроконтрол и заинтересованите страни от отрасъла представиха преработено и подкрепено от всички страни предложение за EAGDCS и гарантираха наличието на цялостната оценка на икономическите разходи чрез съществуващите проучвания на осъществимостта.

               (5)Евроконтрол може да предложи на постоянната комисия на Евроконтрол да приеме това ново решение относно EAGDCS в писмена процедура.

               (6)Решението се отнася до разработването на опитен образец за EAGDCS. То има правни последици, тъй като урежда ситуации, попадащи в приложното поле на правото на Съюза и, в зависимост от съдържанието си, може да има конкретно въздействие върху тези ситуации. Решението може да окаже въздействие върху ползите, произтичащи от техническата работа по услугата за осъществяване на линия за предаване на данни, извършвана от Съвместното предприятие SESAR, върху риска от несъответствия в областта на сертифицирането и надзора, предвид ролята на ЕААБ в тази област, а оттам и върху риска от неефективно изразходване на средствата от пътни такси и подпомагането от страна на Съюза, както и разходната ефективност на съответните внедрителски дейности, които ще се осъществяват от Съюза в рамките на проекта SESAR.

               (7)Предвид потенциалните предимства от разработването на опитен образец, решението в полза на съответното сътрудничество следва да бъде подкрепено по принцип. Същевременно решението следва да съдържа условия, които опазват интересите на Съюза по гореизложените точки.

               (8)Поради това следва да се установи позицията, която да бъде заета от името на Съюза в рамките на постоянната комисия на Евроконтрол,

               РЕШИ:

               Член 1

               Позицията, която трябва да се заеме от държавите членки от името на Съюза в постоянната комисия на Евроконтрол е в подкрепа на продължаване на сътрудничеството на Евроконтрол с доставчиците на аеронавигационно обслужване от държавите — членки на Евроконтрол, и с управителния орган на мрежата за разработването на опитен образец за европейски услуги за предаване на данни въздух/земя (EAGDCS) в контекста на проекта SESAR, включително разработването на подходящо управление и финансиране, и на цялостна оценка на икономическото въздействие. Такова решение обаче следва да гарантира, че

               –резултатите от техническите работи по линията за предаване на данни, извършени от съвместното предприятие SESAR, ще бъдат изцяло взети под внимание,

               –дейностите по решението се провеждат в сътрудничество с ЕААБ, доколкото се отнасят до подготвителната работа на ЕААБ за бъдещото сертифициране и надзор на EAGDCS и

               –не се засягат обществените поръчки във връзка с EAGDCS, както и тяхното внедряване и използване.

               Държавите членки действат съвместно в интерес на Съюза.

               Член 2

               Настоящото решение влиза в сила в деня на приемането му.

               Съставено в Брюксел на  година.

                     За Съвета

                     Председател


               ЕВРОПЕЙСКА КОМИСИЯ
            Брюксел, 4.5.2016
            COM(2016) 242 final
            Предложение за
            РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА
            за мобилизиране на средства от Европейския фонд за приспособяване към глобализацията (заявление от Белгия — EGF/2015/012 BE/Hainaut Machinery)

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕДЛОЖЕНИЕТО

               1.Приложимите разпоредби за предоставяне на финансово участие от Европейския фонд за приспособяване към глобализацията (ЕФПГ) са определени в Регламент (ЕС) № 1309/2013 на Европейския парламент и на Съвета от 17 декември 2013 г. относно Европейския фонд за приспособяване към глобализацията (2014 — 2020 г.) и за отмяна на Регламент (ЕО) № 1927/2006
                  1
                („Регламента за ЕФПГ“).

               2.На 17 декември 2015 г. белгийските органи подадоха заявление EGF/2015/012 BE/Hainaut Machinery за предоставяне на финансово участие от ЕФПГ вследствие на съкращения
                  2
                в икономически отрасъл от разделение 28 по NACE Rev. 2 („Производство на машини и оборудване, с общо и специално предназначение“) в региона на ниво 2 по NUTS Hainaut (BE32) в Белгия.

               3.След като направи оценка на настоящото заявление, Комисията заключи в съответствие с всички приложими разпоредби на регламента за ЕФПГ, че условията за предоставяне на финансово участие от ЕФПГ са изпълнени.

               2.ОБОБЩЕНИ ДАННИ ЗА ЗАЯВЛЕНИЕТО

                        Заявление по ЕФПГ

                        EGF/2015/012 BE/Hainaut Machinery

                        Държава членка

                        Белгия

                        Засегнат(и) регион(и) (ниво 2 по NUTS
                           3
                        )

                        Hainaut (BE32)

                        Дата на подаване на заявлението

                        17 декември 2015 г.

                        Дата на потвърждението за получаване на заявлението

                        31 декември 2015 г.

                        Срок за искане на допълнителната информация

                        31 декември 2015 г.

                        Срок за предоставяне на допълнителната информация

                        11 февруари 2016 г.

                        Срок за приключване на оценката

                        5 май 2016 г.

                        Критерий за намеса

                        Член 4, параграф 2 от Регламента за ЕФПГ

                        Брой на засегнатите предприятия

                        3

                        Сектор(и) на икономическа дейност

                        (на равнище разделения по NACE Rev. 2
                           4
                        )

                        28 („Производство на машини и оборудване, с общо и специално предназначение“)

                        Референтен период

                        25 декември 2014 г. — 25 септември 2015 г.

                        Общ брой на съкращенията

                        488

                        Общ брой на допустимите бенефициери от целевата група

                        488

                        Общ брой на бенефициерите от целевата група

                        488

                        Брой на младите хора от целевата група, които не работят и не са ангажирани в никаква форма на образование или обучение (NEET)

                        300

                        Бюджет за персонализирани услуги (EUR)

                        2 972 669

                        Бюджет за прилагането на ЕФПГ
                           5
                         (EUR)

                        67 400

                        Общ бюджет (EUR)

                        3 040 069

                        Финансово участие от ЕФПГ (60 %) (EUR)

                        1 824 041

               3.ОЦЕНКА НА ЗАЯВЛЕНИЕТО

               3.1.Процедура

               4.Белгийските органи подадоха заявление EGF/2015/012 BE/Hainaut Machinery на 17 декември 2015 г. в срок от 12 седмици от датата, на която са изпълнени критериите за намеса, определени в член 4 от Регламента за ЕФПГ. В двуседмичен срок от датата на подаването му Комисията потвърди, че е получила заявлението, и поиска допълнителна информация от белгийските органи. Допълнителната информация бе предоставена в шестседмичен срок от датата на искането. Предвиденият 12-седмичен срок от датата на получаване на пълното заявление, в който Комисията следва да приключи оценката си за това дали то отговаря на условията за предоставяне на финансово участие, изтича на 5 май 2016 г.

               3.2.Допустимост на заявлението

               3.2.1.Засегнати предприятия и бенефициери

               5.Заявлението се отнася до 488 работници, съкратени в икономически отрасъл от разделение 28 на NACE Rev. 2 („Производство на машини и оборудване, с общо и специално предназначение“). Направените от предприятията съкращения са в региона на ниво 2 по NUTS Hainaut (BE32).

                        Предприятия и брой на съкратените лица по време на референтния период

                        Carwall SA

                                                                                13

                        Caterpillar Belgium SA

                        169

                        Doosan SA

                        306

                        Общо предприятия: 3

                        Общо съкратени лица:

                        488

                        Общо самостоятелно заети лица, чиято дейност е прекратена:

                        0

                        Общо отговарящи на критериите работници и самостоятелно заети лица:

                        488

               3.2.2.Критерии за намеса

               6.Белгийските органи подаде заявлението съгласно критериите за намеса по член 4, параграф 2 от Регламента за ЕФПГ, чрез дерогация от критериите по член 4, параграф 1, буква б), съгласно този критерий са необходими най-малко 500 съкращения за референтния период от девет месеца в предприятия, извършващи дейност в един и същ икономически сектор на ниво разделение по NACE Rev. 2 и разположени в един или два съседни региона на ниво 2 по NUTS. Налице бяха 488 съкращения в региона на ниво 2 по NUTS Hainaut (BE32).

               7.Деветмесечният референтен период за заявлението започва на 25 декември 2014 г. и приключва на 25 септември 2015 г.

               3.2.3.Изчисляване на съкращенията и на прекратяването на дейност

               8.Съкращенията по време на референтния период са изчислени, както следва:

               –44, считано от датата, на която работодателят в съответствие с член 3, параграф 1 от Директива 98/59/ЕО на Съвета уведомява писмено компетентния публичен орган за планираните колективни съкращения; Преди датата на приключване на оценката от Комисията Белгия потвърди, че тези 44 съкращения действително са били извършени,

               –438, считано от датата на индивидуалното предизвестие от работодателя за съкращаване или за прекратяване на трудовия договор на работника.

               –6, считано от датата на фактическото прекратяване на трудовия договор или изтичането на неговия срок,

               3.2.4.Бенефициери, отговарящи на критериите

               9.Общият брой на отговарящите на критериите бенефициери е 488 души.

               3.2.5.Връзка между съкращенията и големите структурни промени в моделите на световната търговия, произтичащи от глобализацията

               10.С цел да се установи връзката между съкращенията и големите структурни промени в моделите на световната търговия, произтичащи от глобализацията, белгийските органи твърдят, че през последните години търговията със строителна техника в Съюза е претърпяла сериозни затруднения. Това е оказало отрицателно въздействие върху рентабилността в Европа на трите предприятия, които са специализирани в производството на компоненти и/или в сглобяването на машини, използвани в строителния сектор. Секторът, за който се отнася предложението, се характеризира с това, че производствените единици са разположени близо до пазара. Следователно трите предприятия произвеждат основно за европейския пазар. Намаляването на публичните и частните инвестиции в инфраструктурата води до свиване на търсенето на продуктите, произведени от трите предприятия. Производството на строителни машини в Европа е намаляло от 212 028 единици през 2007 г. на 116 461 единици през 2014 г., което представлява спад от 45,1 %.
                  6
                Последицата от това е била драматична загуба на пазарен дял за европейските производители.  Едновременно с това цените на стоманата в Европа се увеличиха значително. Спадът в икономиите от мащаба и засилването на единичните разходи са довели до загуба на конкурентоспособност за европейските предприятия. Този спад на конкурентоспособността е довел до прехвърлянето на значителен производствен капацитет към трети държави (по-конкретно от това развитие са се възползвали азиатски предприятия).

               11.Към днешна дата за сектора „Производство на машини и оборудване, с общо и специално предназначение“ са подадени 14 заявления за помощ от ЕФПГ, осем от които са свързани с глобализацията на търговията, а шест — със световната финансова и икономическа криза.

               3.2.6.Събития, довели до съкращенията и до прекратяване на дейността

               12.Основното събитие, довело до съкращенията, е обявеното от Caterpillar Belgium S.A. на 23 февруари 2013 г. начало на процедура за колективни съкращения в производствения му обект, разположен в Госли. Повечето засегнатите 1 399 работници бяха обект на първото заявление по ЕФПГ, което се отнася до съкращения в предприятието. Настоящото предложение включва останалите 169 работници на обекта.  Carwall S.A., което е основен доставчик на кабини за Caterpillar Belgium S.A., търпи спад в търсенето на своите продукти главно поради по-малкото поръчки, идващи от Caterpillar, и бе принудено съответно да намали размера на производството. Третото предприятие, за което се отнася настоящото предложение, Doosan S.A., произвежда екскаватори. Свиването на търсенето на неговите продукти в Европа доведе до решението за затварянето на производствения обект, разположен във Фрамри, и за снабдяването на европейския пазар от производствените му обекти в Южна Корея.

               3.2.7.Очаквано въздействие на съкращенията върху местната, регионалната или националната икономика и заетост

               13.Очаква се въздействието на съкращенията върху местната и регионалната икономика и заетостта да бъде значително. Регионът Hainaut е изправен пред трудна ситуация на пазара на труда с равнище на заетостта от 52,7 % (9,2 процентни пункта по-ниско от средната стойност на национално равнище) и равнище на безработицата от 14,5 % (5,9 процентни пункта по-високо от средната стойност на национално равнище
                  7
               ).  В този регион най-силно засегнати са предприятията от преработващата промишленост със спад на заетостта в този сектор от 15,3 % между 2007 и 2012 г. само в района на Шарлероа. Това положение е влошено още повече от намаляването на мащаба на производството в рамките на целия производствен сектор във Валония; през 2013 г. са закрити 1 236 работни места, а през 2014 г. — 1 878. Публичната служба по заетостта в района отбелязва също така значителен спад в предлаганите работни места от 13 % от 2012 г. насам. Освен това пазарът на труда на региона Hainaut се характеризира с висок дял на нискоквалифициран труд (малко повече от половината от търсещите работа лица в Hainaut нямат квалификации за завършено средно образование). Целевата група на настоящото заявление трудно ще може да намери сходна заетост предвид намаляването на мащаба на производството в рамките на целия производствен сектор и определено ще е необходимо да се положат усилия за повишаване на квалификацията.

               3.2.8.Обяснение за извънредните обстоятелства, свързани с допустимостта на заявлението

               14.Белгия твърди, че макар в рамките на деветмесечния референтен период да са направени по-малко от 500 съкращения, това заявление следва да бъде приравнено на заявление съгласно член 4, параграф 1, буква б) от Регламента за ЕФПГ поради изключителните обстоятелства, които влияят сериозно на заетостта и на местната, регионалната или националната икономика. Други работници от едно от включените в това заявление предприятия, а именно Caterpillar Belgium S.A., бяха обект на по-ранно заявление (EGF/2014/011 BE/Caterpillar), което понастоящем е в процес на изпълнение. Настоящото заявление се смята за последващо заявление след първото, което бе свързано с масови съкращения в Caterpillar Belgium S.A., тъй като то е част от същата процедура на колективни съкращения.  Трите предприятия, включени в това заявление, са важни участници в района в сектора на производството на строителни машини, и осигуряват 72 % от работните места в този район. Освен това 12,3 % от работната сила в засегнатия регион е заета в производствен сектор, в който от 2007 г. насам заетостта е спаднала с 8 процентни пункта. Извънредните обстоятелства, свързани с настоящия случай, бяха влошени поради неблагоприятната ситуация на пазара на труда в региона, за която свидетелстват по-ниските нива от средните равнища на заетост, високият дял на неквалифициран труд, както и високото равнище на дългосрочна безработица, която е 39,0 % от общата безработица в района Hainaut.

               3.3.Бенефициери от целевата група и предложени действия

               3.3.1.Бенефициери от целевата група

               15.Прогнозният брой на съкратените работници, които се очаква да вземат участие в мерките, е 488. Разпределението на тези съкратени работници по пол, гражданство и възрастова група е следното:

                        Категория

                        Брой бенефициери от целевата група

                        Пол:

                        Мъже:

                        460

                        (94,3 %)

                        Жени:

                        28

                        (5,7 %)

                        Гражданство:

                        Граждани на държави — членки на ЕС:

                        485

                        (99,4 %)

                        Граждани на държави извън ЕС:

                        3

                        (0,6 %)

                        Възрастова група:

                        15—24 години:

                        29

                        (5,9 %)

                        25—29 години:

                        33

                        (6,8 %)

                        30—54 години:

                        251

                        (51,4 %)

                        55—64 години:

                        175

                        (35,9 %)

                        над 64 години:

                        0

                        (0,0 %)

               16.Освен това белгийските органи ще предоставят персонализирани услуги, съфинансирани от ЕФПГ, на до 300 млади хора, които не работят и не са ангажирани в никаква форма на образование или обучение (NEET) на възраст под 25 години към датата на подаване на заявлението, предвид обстоятелството, че 488 от посочените в точка 15 съкращения са извършени в региона на ниво 2 по NUTS Hainaut (B32), който отговаря на установените критерии в рамките на инициативата за младежка заетост.

               17.Поради това общият прогнозен брой на бенефициерите от целевата група, които се очаква да участват в мерките, включително млади хора, които не работят и не са ангажирани в никаква форма на образование или обучение (NEET), е 788 души.

               3.3.2.Допустимост на предложените действия

               18.Персонализираните услуги, които се предвижда да бъдат предоставени на съкратените работници и на неработещите, неучещи и необучаващи се млади хора, се заключават в следните действия.

               –Подпомагане/насоки/съдействие за интегриране: Този пакет от услуги се основава на обичайните дейности, които извършват звената за пренасочване. Услугите ще бъдат предоставяни от екип, съставен от специализиран персонал на FOREM
                  8
               , в партньорство с организации, представляващи бивши работници, с цел участниците да бъдат насърчени да участват в мерките и да им се помага за справяне с административните процедури. Услугите се предоставят съвместно за всички съкратени работници в специално предназначени помещения, за да бъдат улеснени контактите между работниците. В услугите са включени три типа дейности: i) колективни информационни дейности за запознаване с техники за търсене на работа (писане на автобиография (CV) и писмо за кандидатстване, използване на интернет ресурси и др.); ii) индивидуални интервюта с помощта на консултант от FOREM (проверка на уменията, кариерно развитие, насоки за обучение и др.); iii) безплатен и свободен достъп до инструменти за търсене на работа (ИТ оборудване с интернет връзка, телефон, специализирана документация и др.).

               –Улесняване на търсенето на работа: FOREM ще проведе специфични дейности, имащи за цел да помогнат на работниците в търсенето на работа и преодоляването на трудностите в процеса на пренасочване. Тези дейности включват срещи между съкратените работници и потенциални работодатели (връзка между търсещи и предлагащи работа), посещения на предприятия, срещи със специалисти по набиране на персонал с цел подготовка за интервю за работа и обмяна на опит с други работници, които вече са преквалифицирани, или такива, които са си намерили работа след колективно съкращение.

               –Интегрирано обучение: Редица специфични курсове за обучение ще бъдат предоставени от FOREM, от centres de competences или от IFAPME
                  9
               . Като първа стъпка е предвидено персоналът на FOREM да помогне на всеки от участниците поотделно да определи своите цели във връзка с работата и да ги насочи към някой от предлаганите модули на обучение. В края на всеки модул на обучението може да се направи оценка на новите умения и да се издаде съответен документ. Според вида на обучението и областта на компетентностите участниците ще получат или формално сертифициране на уменията (например свидетелство за професионална компетентност), или удостоверение за преминато обучение (за компетентности или професии, за които няма свидетелства за формално обучение), или валидиране на уменията (за умения и компетентности, придобити извън курсовете на формалното обучение).

               –Подкрепа при създаването на собствено предприятие: Работниците, които обмислят възможността да започнат собствен бизнес, ще получат насоки и подкрепа в хода на целия процес. Тази подкрепа се състои от две основни дейности: i) колективни информационни срещи за повишаване на осведомеността относно възможностите за създаване на предприятия, предоставяне на информация за правните аспекти и мерките в подкрепа на създаването на предприятия; ii) индивидуални интервюта със заинтересованите работници за обсъждане на техните планове и предоставяне на данни за контакт с организации за подкрепа на бизнеса и доставчици на услуги.

               –Подкрепа за колективни проекти: Работниците, които обмислят създаването на „социално предприятие“ заедно като група, ще получат насоки и подкрепа от специализирана консултантска служба и от звеното за пренасочване. Тази подкрепа се състои в информационни сесии и сесии за повишаване на осведомеността относно създаването на собствен бизнес и основните бизнес умения, както и в съвети за учредяване на дружество (например изготвяне на бизнес план, съставяне на правен статут, маркетинг и др.). Комитет за подпомагане, в който участват представители на организации на работодателите, на синдикатите и FOREM, оценява заявлението и решава дали да се отпускат безвъзмездни средства. Всеки участващ в проекта работник може да получи безвъзмездна помощ в размер от 5 000 EUR (като средствата се предоставят общо за всички участващи работници). Безвъзмездните средства могат да се използват за покриване на разходите, свързани със закупуването на оборудване, стоки, популяризиране, консултантски услуги, обучение и т.н. Консултантската организация изплаща отпуснатите безвъзмездните средства и докладва пред FOREM относно извършените разходи (с фактури и разходооправдателни документи).

               –Помощи: На участниците ще бъдат предоставени и помощи за търсене на работа и за обучение.

               Персонализираните услуги, които ще се предоставят на NEET, се основават на подобен подход, както е описано по-горе, и се състоят от следните действия:

               –Мобилизиране и ориентиране: Подробното профилиране ще позволи на младите хора или директно да започнат по-нататъшно образование/обучение, или да посещават специална въвеждаща сесия, предназначена за повишаване на самочувствието и за проучване на интереси.

               –Обучение: Редица специфични курсове за обучение ще бъдат предоставени от FOREM, от centres de competences или от IFAPME.

               –Персонализирано повишаване на квалификацията: За всяко NEET, участващо в тази мярка, ще бъде изготвен план за персонализирано повишаване на квалификацията.

               –Помощи: На участниците ще бъдат предоставени и помощи за търсене на работа, за обучение и за мобилност.

               19.Предложените действия, описани в настоящия документ, представляват активни мерки на пазара на труда в рамките на допустимите действия, посочени в член 7 от Регламента за ЕФПГ. Тези действия не заместват пасивните мерки за социална закрила.

               20.Белгийските органи предоставиха поисканата информация относно действията, които са задължителни за засегнатите предприятия по силата на националното законодателство или в съответствие с колективни споразумения. Те потвърдиха, че финансовото участие от страна на ЕФПГ няма да замени тези действия.

               3.3.3.Прогнозен бюджет

               21.Общите прогнозни разходи са в размер на 3 040 069 EUR, като в тях се включват разходи за персонализирани услуги на стойност 2 972 669 EUR и разходи за дейности по подготовка, управление, информиране и публичност, контрол и докладване в размер на 67 400 EUR.

               22.Общият размер на поисканото финансово участие от ЕФПГ възлиза на 1 824 041 EUR (60 % от общите разходи.).

                        Действия

                        Прогнозен брой участници

                        Прогнозни разходи за един участник (EUR
                           10
                        )

                        Общо прогнозни разходи (EUR)

                        Персонализирани услуги (действия по член 7, параграф 1, букви а) и в) от Регламента за ЕФПГ)

                        Пренасочване (Reconversion):

                        Подпомагане/насоки/съдействие за интегриране (Accompagnement/Orientation/Insertion)

                        488

                        2 849

                        1 390 089

                        Улесняване на търсенето на работа (Dynamisation de la recherche d'emploi)

                        200

                        163

                        32 500

                        Обучение (Formation)

                        Интегрирано обучение (Formations intégrées)

                        200

                        594

                        118 850

                        Подкрепа за създаването на собствено предприятие (Aide à la creation d'emploi)

                        Подкрепа за колективни проекти (Autocreation d'emploi individuelle)

                        300

                        117

                        35 000

                        Колективни проекти за повишаване на осведомеността (Sensibilisation aux projets collectifs)

                        300

                        160

                        47 868

                        Безвъзмездни средства за изготвяне на колективни проекти (Bourses de création de projets collectifs)

                        10

                        5 000

                        50 000

                        NEET: Мобилизиране и ориентиране (Mobilisation/accompagnement)

                        300

                        3 350

                        1 004 896

                        NEET Прехвърляне на опит (Formations intégrées)

                        100

                        850

                        85 000

                        NEET Персонализирано повишаване на квалификацията (Remédiation et mise à niveau)

                        50

                        1 300

                        65 000

                        Междинен сбор (a):

                        Процент от пакета от персонализирани услуги:

                        –

                        2 829 203

                        (95,17 %)

                        Помощи и стимули (действия по член 7, параграф 1, буква б) от Регламента за ЕФПГ)

                        Помощ за търсене на работа (Allocations de recherche d'emploi)

                        488

                        153

                        74 844

                        Помощ за обучение (Allocations de formation)

                        200

                        62

                        12 372

                        NEET: Помощ за търсене на работа (Allocations de recherche d'emploi)

                        150

                        125

                        18 750

                        NEET: Помощ за мобилност (Allocations de mobilité)

                        150

                        125

                        18 750

                        NEET: Помощ за обучение (Allocations de formation)

                        100

                        125

                        12 500

                        Персонализирана помощ за повишаване на квалификацията (Allocations remédiation)

                        50

                        125

                        6 250

                        Междинен сбор (б):

                        Процент от пакета от персонализирани услуги:

                        –

                        143 466

                        (4,83 %)

                        Действия по член 7, параграф 4 от Регламента за ЕФПГ

                        1. Дейности по подготовката

                        –

                        1 500

                        2. Управление

                        –

                        8 000

                        3. Информиране и публичност

                        –

                        45 000

                        4. Контрол и докладване

                        –

                        12 900

                        Междинен сбор (в):

                        Процент от общите разходи:

                        –

                        67 400

                        (2,22 %)

                        Общо разходи (а + б + в):

                        –

                        3 040 069

                        Участие на ЕФПГ (60 % от общия размер на разходите)

                        –

                        1 824 041

               23.Разходите за дейностите, определени в горната таблица като дейности по член 7, параграф 1, буква б) от Регламента за ЕФПГ, не надвишават 35 % от общия размер на разходите за съгласувания пакет от персонализирани услуги. Белгия потвърди, че тези действия са обвързани с активното участие на бенефициерите от целевата група в дейности по търсене на работа или обучение.

               24.Белгийските органи потвърдиха, че разходите за инвестиции за самостоятелна заетост, започване на стопанска дейност и придобиване от служителите няма да надхвърлят сумата от 15 000 EUR за бенефициер.

               3.3.4.Период на допустимост на разходите

               25.Белгийските органи са започнали да предоставят персонализирани услуги на бенефициерите от целевата група на 1 януари 2015 г. Поради това разходите за дейностите, посочени в параграф 22, следва да бъдат допустими за финансово участие от ЕФПГ от 1 януари 2015 г. до 17 декември 2017 г., с изключение на разходите за обучение или за курсове за обучение с продължителност е две или повече години, които ще бъдат допустими до 17 юни 2018 г.

               26.Белгийските органи са започнали да извършват административни разходи по прилагането на ЕФПГ на 1 януари 2015 г. За тази цел това разходите за дейностите по подготовка, управление, информиране и публичност, контрол и докладване са допустими за предоставяне на финансово участие от ЕФПГ през периода от 1 януари 2015 г. до 17 юни 2018 г.

               3.3.5.Допълване с действия, финансирани от национални фондове или фондове на Съюза

               27.Източниците на национално предварително финансиране или съфинансиране са Публичната служба по заетостта на регион Валония (FOREM) и региона на Валония.

               28.Белгийските органи са потвърдили, че за описаните по-горе мерки, за които се предоставя финансово участие от ЕФПГ, няма да получат финансова подкрепа от други финансови инструменти на Съюза.

               3.3.6.Процедури за провеждане на консултации с бенефициерите от целевата група или техни представители или със социалните партньори, както и с местните и регионалните органи

               29.Белгийските органи са посочили, че съгласуваният пакет от персонализирани услуги е изготвен след консултации с всички заинтересувани страни, включително социалните партньори, предприятията и публичните служби по заетостта. Тези заинтересовани страни ще следят отблизо изпълнението на предложените мерки посредством комитет за мониторинг.

               3.4.Системи за управление и контрол

               30.Заявлението съдържа описание на системата за управление и контрол, в което са посочени отговорностите на съответните органи. Белгия уведоми Комисията, че финансовото участие ще бъде управлявано и контролирано от същите органи, които управляват и контролират Европейския социален фонд (ЕСФ).

               3.5.Ангажименти, поети от съответната държава членка

               31.Белгийските органи са предоставили всички необходими гаранции за това, че:

               –при достъпа до предложените действия и тяхното изпълнение ще се спазват принципите на равнопоставеност и недискриминация;

               –са спазени изискванията, определени в националното законодателство и в законодателството на ЕС относно колективните съкращения;

               –когато дружеството, извършило съкращенията, е продължило дейността си след освобождаването на работниците, то е спазило своите правни задължения във връзка със съкращенията и е предприело съответните действия във връзка с работниците си;

               –за предложените действия няма да бъде получена финансова помощ от други фондове или финансови инструменти на Съюза и няма да бъде допуснато дублиране на финансирането;

               –предложените действия ще допълват действия, финансирани от структурните фондове;

               –финансовото участие от ЕФПГ ще бъде съобразено с процедурните и материалноправните разпоредби на Съюза относно държавните помощи.

               4.ОТРАЖЕНИЕ ВЪРХУ БЮДЖЕТА

               4.1.Бюджетно предложение

               32.В съответствие с предвиденото в член 12 от Регламент (ЕС, Евратом) № 1311/2013 на Съвета от 2 декември 2013 г. за определяне на многогодишната финансова рамка за годините 2014 — 2020
                  11
                ЕФПГ не може да надхвърля максимален годишен размер от 150 милиона евро (по цени от 2011 г.).

               33.След като проучи заявлението с оглед на условията, определени в член 13, параграф 1 от Регламента за ЕФПГ, и като отчете броя на бенефициерите от целевата група, предложените действия и прогнозните разходи, Комисията предлага да бъдат мобилизирани средства от ЕФПГ в размер на 1 824 041 EUR, което представлява 60 % от общите разходи за предложените действия, за предоставяне на финансово участие по заявлението.

               34.Предложеното решение за мобилизиране на средства от ЕФПГ ще бъде взето съвместно от Европейския парламент и Съвета в съответствие с предвиденото в точка 13 от Междуинституционалното споразумение от 2 декември 2013 г. между Европейския парламент, Съвета и Комисията относно бюджетната дисциплина, сътрудничеството по бюджетни въпроси и доброто финансово управление
                  12
               .

               4.2.Свързани законодателни актове

               35.Едновременно с предложението за решение за мобилизиране на средства от ЕФПГ Комисията ще представи на Европейския парламент и на Съвета предложение за прехвърляне на сумата от 1 824 041  EUR към съответния бюджетен ред.

               36.Едновременно с приемането на настоящото предложение за решение за мобилизиране на средства от ЕФПГ Комисията ще приеме решение за предоставяне на финансово участие посредством акт за изпълнение, който ще влезе в сила на датата, на която Европейският парламент и Съветът приемат предложеното решение за мобилизиране на средства от ЕФПГ.

               Предложение за

               РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА

               за мобилизиране на средства от Европейския фонд за приспособяване към глобализацията (заявление от Белгия — EGF/2015/012 BE/Hainaut Machinery)

               ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,

               като взеха предвид Договора за функционирането на Европейския съюз,

               като взеха предвид Регламент (EС) № 1309/2013 на Европейския парламент и на Съвета от 17 декември 2013 г. относно Европейския фонд за приспособяване към глобализацията (2014 — 2020 г.) и за отмяна на Регламент (ЕО) № 1927/2006
                  13
               , и по-специално член 15, параграф 4 от него,

               като взеха предвид Междуинституционалното споразумение от 2 декември 2013 г. между Европейския парламент, Съвета и Комисията относно бюджетната дисциплина, сътрудничеството по бюджетни въпроси и доброто финансово управление
                  14
               , и по-специално точка 13 от него,

               като взеха предвид предложението на Европейската комисия, като имат предвид, че:

               като имат предвид, че:

               (1)Европейският фонд за приспособяване към глобализацията (ЕФПГ) е създаден с цел оказване на подкрепа на съкратени работници и самостоятелно заети лица, чиято дейност е прекратена в резултат на големи структурни промени в моделите на световната търговия вследствие на глобализацията, в резултат на продължаване на световната финансова и икономическа криза, предмет на разпоредбите на Регламент (ЕО) № 546/2009 на Европейския парламент и на Съвета, или в резултат на нова световна финансова и икономическа криза, както и с цел подпомагане на тяхната реинтеграция на пазара на труда.

               (2)В съответствие с предвиденото в член 12 от Регламент (ЕС, Евратом) № 1311/2013 на Съвета
                  15
                ЕФПГ не може да надхвърля максимален годишен размер от 150 милиона евро (по цени от 2011 г.).

               (3)На 17 декември 2015 г. белгийските органи подадоха заявление EGF/2015/012 BE/Hainaut Machinery за предоставяне на финансово участие от ЕФПГ вследствие на съкращения в икономически отрасъл от разделение 28 по NACE Rev. 2 („Производство на машини и оборудване, с общо и специално предназначение“) в региона на ниво 2 по NUTS Hainaut (BE32) в Белгия.  Към него беше предоставена допълнителна информация в съответствие с член 8, параграф 3 от Регламент (ЕС) № 1309/2013. Заявлението е в съответствие с изискванията за определяне на финансово участие по линия на ЕФПГ съгласно член 13 от Регламент (ЕС) № 1309/2013.

               (4)В съответствие с член 6, параграф 2 от Регламент (ЕС) № 1309/2013 Белгия е решила да предостави персонализирани услуги, съфинансирани от ЕФПГ, и за 300 млади хора, които не работят и не са ангажирани в никаква форма на образование или обучение (NEET).

               (5)В съответствие с член 4, параграф 2 от Регламент (ЕС) № 1309/2013 заявлението на Белгия се счита за допустимо, тъй като съкращенията имат сериозно отражение върху заетостта и върху местната, регионалната и националната икономика.

               (6)Поради това, за да бъде удовлетворено подаденото от Белгия заявление, следва да бъдат мобилизирани средства за предоставяне на финансово участие от ЕФПГ в размер на 1 824 041 EUR.

               (7)С цел да се сведе до минимум времето, необходимо за мобилизиране на средства от ЕФПГ, настоящото решение следва да се прилага от датата на приемането му,

               ПРИЕХА НАСТОЯЩОТО РЕШЕНИЕ:

               Член 1

               В рамките на общия бюджет на Европейския съюз за финансовата 2016 година от Европейския фонд за приспособяване към глобализацията се мобилизират средства за предоставяне на сумата от 1 824 041 EUR под формата на бюджетни кредити за поети задължения и бюджетни кредити за плащания.

               Член 2

               Настоящото решение влиза в сила в деня на публикуването му в Официален вестник на Европейския съюз. То се прилага от [датата на приемането му]*.

                  16Съставено в Брюксел на  година.

                  За Европейския парламент
                        За Съвета

                  Председател
                        Председател

                     (1)
                  ОВ L 347, 20.12.2013 г., стр. 855.

                     (2)
                  По смисъла на член 3 от Регламента за ЕФПГ.

                     (3)
                  Регламент (ЕС) № 1046/2012 на Комисията от 8 ноември 2012 г. за прилагане на Регламент (ЕО) № 1059/2003 на Европейския парламент и на Съвета за установяване на обща класификация на териториалните единици за статистически цели (NUTS) по отношение на предоставянето на динамичните редове според новото регионално деление (OВ L 310, 9.11.2012 г., стр. 34).

                     (4)
                  OВ L 393, 30.12.2006 г., стр. 1.

                     (5)
                  В съответствие с член 7, параграф 4 от Регламент (EС) № 1309/2013.

                     (6)
                  OFF-Highway Research, годишен преглед и прогноза за 2014 г., април 2010 г.

                     (7)
                  SPF Economie, Classes moyennes et Energie, Enquête sur les forces de travail, („Самонаемането и енергетиката, наблюдение на работната сила“, Център по въпросите на икономиката), 2015 г.

                     (8)
                  Публична служба по заетостта на Валония.

                     (9)
                  IFAPME (Institut wallon de Formation en Alternance et des indépendants et Petites et Moyennes Entreprises) е публичен институт за предоставяне на обучение, който предлага дуално обучение на работното място под формата на чиракуване и специфични курсове за ръководители на МСП.

                     (10)
                  Приблизителни стойности въз основа на броя на участниците и общите разходи

                     (11)
                  ОВ L 347, 20.12.2013 г., стр. 884.

                     (12)
                  ОВ С 373, 20.12.2013 г., стр. 1.

                     (13)
                  ОВ L 347, 20.12.2013 г., стр. 855.

                     (14)
                  ОВ С 373, 20.12.2013 г., стр. 1.

                     (15)
                  Регламент (ЕС, Евратом) № 1311/2013 на Съвета за определяне на многогодишната финансова рамка за годините 2014—2020 (ОВ L 347, 20.12.2013 г., стр. 884).

                     (16)
                  Да се попълни от Парламента преди публикуването в ОВ.


               ЕВРОПЕЙСКА КОМИСИЯ
            Брюксел, 31.3.2017
            COM(2017) 154 final
            2017/0070(NLE)
            Предложение за
            РЕШЕНИЕ НА СЪВЕТА
            за установяване на позицията, която да бъде заета от името на Европейския съюз в рамките на Международния съвет по зърното по отношение на удължаването на срока на действие на Конвенцията за търговията със зърно от 1995 г.

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕДЛОЖЕНИЕТО

               •Основания и цели на предложението

                  Конвенцията за търговията със зърно от 1995 г. (наричана по-долу „Конвенцията“) бе сключена от Общността с Решение 96/88/EO на Съвета
                     1
                   за срок до 30 юни 1998 г. и оттогава нейното действие се удължава редовно. Всяко удължаване е за срок не повече от две години. Конвенцията беше удължена за последен път с решение на Международния съвет по зърното през юни 2015 г. и остава в сила до 30 юни 2017 г. Съюзът е заинтересован от ново удължаване на действието на Конвенцията за срок с продължителност до две години.

                  Целта на настоящото предложение е Съветът да упълномощи Комисията да гласува от името на Съюза в рамките на Международния съвет по зърното за удължаване на действието на Конвенцията до 30 юни 2019 г. Очаква се официалното решение за удължаване на срока на действие на Конвенцията да бъде взето на 45-ата сесия на Международния съвет по зърното, насрочена за 5 юни 2017 г.

               •Съгласуваност със съществуващите разпоредби в тази област на политиката

                  Не се прилага.

               •Съгласуваност с другите политики на Съюза

                  Не се прилага.

               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

               •Правно основание

                  Член 207 и член 218, параграф 9 от Договора за функционирането на Европейския съюз.

               •Субсидиарност (при неизключителна компетентност)

                  Не се прилага.

               •Пропорционалност

                  Не се прилага.

               •Избор на инструмент

                  Не се прилага.

               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИ СЪС ЗАИНТЕРЕСОВАНИТЕ СТРАНИ И ОЦЕНКИ НА ВЪЗДЕЙСТВИЕТО

               Не се прилага.

               4.ОТРАЖЕНИЕ ВЪРХУ БЮДЖЕТА

                  За удължаването на действието на Конвенцията е необходимо да се продължи финансовата вноска на ЕС в административния бюджет на Международния съвет по зърното, който обхваща както Конвенцията за търговията със зърно от 1995 г., така и Конвенцията за продоволствената помощ. Вноската се вписва към позиция 05 06 01 от бюджета на Европейския съюз („Международни споразумения в сферата на селското стопанство“).

               5.ДРУГИ ЕЛЕМЕНТИ

                  Не се прилага.

               2017/0070 (NLE)

               Предложение за

               РЕШЕНИЕ НА СЪВЕТА

               за установяване на позицията, която да бъде заета от името на Европейския съюз в рамките на Международния съвет по зърното по отношение на удължаването на срока на действие на Конвенцията за търговията със зърно от 1995 г.

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 207 във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)Конвенцията за търговията със зърно от 1995 г. бе сключена с Решение 96/88/ЕО на Съвета
                  2
                за срок от три години и действието ѝ редовно се удължава за нов срок от по две години. Конвенцията беше удължена за последен път с решение на Международния съвет по зърното през юни 2015 г. и остава в сила до 30 юни 2017 г. Съюзът е заинтересован от ново удължаване на срока на действието ѝ.

               (2)Поради това Комисията като представител на Съюза в рамките на Международния съвет по зърното следва да бъде упълномощена да гласува в подкрепа на удължаването,

               ПРИЕ НАСТОЯЩОТО РЕШЕНИЕ:

               Член 1

               Позицията, която да бъде заета от името на Европейския съюз в рамките на Международния съвет по зърното, е за гласуване в подкрепа на удължаването на действието на Конвенцията за търговията със зърно от 1995 г. за допълнителен срок с продължителност до две години, считано от 1 юли 2017 г.

               Комисията се упълномощава да изрази тази позиция в рамките на Международния съвет по зърното.

               Член 2

               Настоящото решение влиза в сила в деня на приемането му.

               Член 3

               Адресат на настоящото решение е Комисията.

               Съставено в Брюксел на  година.

                     За Съвета

                     Председател

                        ФИНАНСОВА ОБОСНОВКА

                        FinancSt/17/
                        MK/ig/350345

                        6.221.2017.1

                        agri.ddg3.g.4(2017)613693

                        ДАТА: 19.1.2017 г.

                        1.

                        БЮДЖЕТЕН РЕД:

                        ГЛАВА 05 06 — МЕЖДУНАРОДНИ АСПЕКТИ В ОБЛАСТ НА ПОЛИТИКАТА „ЗЕМЕДЕЛИЕ И РАЗВИТИЕ НА СЕЛСКИТЕ РАЙОНИ“

                        05 06 01 - Международни споразумения в сферата на селското стопанство

                        БЮДЖЕТНИ КРЕДИТИ:

                        B2017 8 105 849 EUR

                        2.

                        НАИМЕНОВАНИЕ:

                        Предложение за Решение на Съвета за установяване на позицията, която да бъде заета от Европейският съюз в рамките на Международния съвет по зърното, по отношение на удължаването на срока на действие на Конвенцията за търговията със зърно от 1995 г.

                        3.

                        ПРАВНО ОСНОВАНИЕ: Член 207 във връзка с член 218, параграф 9 от Договора за функционирането на Европейския съюз

                        4.

                        ЦЕЛИ:

                        Удължаване с още две години на срока на действащата Конвенция за търговията със зърно (1.7.2017г. — 30.6.2019 г.).

                        5.

                        ФИНАНСОВО ОТРАЖЕНИЕ

                        ПЕРИОД ОТ 12 МЕСЕЦА

                           (в млн. евро)

                        ТЕКУЩА ФИНАНСОВА ГОДИНА

                        2017 г.

                        (в млн. евро)

                        СЛЕДВАЩА ФИНАНСОВА ГОДИНА

                        2018 г.

                        (в млн. евро)

                        5.0

                        РАЗХОДИ

                        -
                              ЗА СМЕТКА НА БЮДЖЕТА НА ЕС
                           (ВЪЗСТАНОВЯВАНИЯ/ИНТЕРВЕНЦИИ)

                        -
                              НА НАЦИОНАЛНИТЕ ОРГАНИ

                        -
                              ДРУГИ

                        0,49

                        0,41

                        5.1

                        ПРИХОДИ

                        -
                              СОБСТВЕНИ РЕСУРСИ НА ЕС
                           (НАЛОЗИ/МИТА)

                        -
                              НАЦИОНАЛНИ

                        2019 г.

                        5.0.1

                        ОЧАКВАНИ РАЗХОДИ

                        0,42

                        5.1.1

                        ОЧАКВАНИ ПРИХОДИ

                        5.2

                        МЕТОД НА ИЗЧИСЛЕНИЕ: Въз основа на предположения за приблизителния брой гласове на ЕС (варира всяка година) и на прогнозната сума в GBP за всеки един глас.

                        6.0

                        МОЖЕ ЛИ ПРОЕКТЪТ ДА БЪДЕ ФИНАНСИРАН ОТ БЮДЖЕТНИ КРЕДИТИ, ВПИСАНИ В СЪОТВЕТНАТА ГЛАВА НА ТЕКУЩИЯ БЮДЖЕТ?

                        ДА

                        6.1

                        МОЖЕ ЛИ ПРОЕКТЪТ ДА БЪДЕ ФИНАНСИРАН ЧРЕЗ ПРЕХВЪРЛЯНЕ МЕЖДУ ГЛАВИ ОТ ТЕКУЩИЯ БЮДЖЕТ?

                        6.2

                        ЩЕ БЪДЕ ЛИ НЕОБХОДИМ ДОПЪЛНИТЕЛЕН БЮДЖЕТ?

                        6.3

                        ЩЕ БЪДЕ ЛИ НЕОБХОДИМО ВПИСВАНЕТО НА БЮДЖЕТНИ КРЕДИТИ В БЪДЕЩИ БЮДЖЕТИ?

                        ДА

                        ЗАБЕЛЕЖКИ:

                        Размерът на ефективно изплатените средства може да варира в зависимост от крайния брой на получените от ЕС гласове, от сумата в GBP за всеки един глас, както и от обменния курс EUR/GBP.

                     (1)
                  ОВ L 21, 27.1.1996 г., стр. 47.

                     (2)
                  Решение 96/88/ЕО на Съвета от 19 декември 1995 г. относно одобряването от Европейската общност на Конвенцията за търговия със зърно и Конвенцията за продоволствената помощ, които съставляват Международното споразумение за зърното от 1995 г. (ОВ L 21, 27.1.1996 г., стp. 47).


               ЕВРОПЕЙСКА КОМИСИЯ
            Брюксел, 27.7.2017
            COM(2017) 388 final
            2017/0167(NLE)
            Предложение за
            РЕШЕНИЕ НА СЪВЕТА
            за сключване на Споразумението между Европейския съюз и Република Мавриций за изменение на Споразумението между Европейската общност и Република Мавриций за отмяна на визовия режим за краткосрочно пребиваване

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕДЛОЖЕНИЕТО

               С Регламент (ЕС) № 610/2013 от 26 юни 2013 г.
                  1
                (наричан по-нататък „изменението на КШГ“) бяха изменени Конвенцията за прилагане на Споразумението от Шенген
                  2
                (CISA), Регламент (ЕО) № 562/2006
                  3
                (Кодекс на шенгенските граници [КШГ]) и Регламент (ЕО) № 810/2009
                  4
                (Визов кодекс) и, наред с другото, бе дадено ново определение на понятието „краткосрочно пребиваване“ за граждани на трети държави в Шенгенското пространство. Считано от 18 октомври 2013 г. за граждани на трети държави — независимо дали са освободени от изискването за виза или не — които възнамеряват да пътуват до Шенгенското пространство с цел краткосрочно пребиваване, максималната продължителност на разрешения престой се определя като „90 дни в рамките на всеки 180-дневен период“. За разлика от определението, което бе в сила до 18 октомври 2013 г. (три месеца в продължение на шестмесечен период след датата на първото влизане), новото понятие е по-точно, тъй като срокът се определя в дни, вместо в месеци. Освен това думите „след датата на първото влизане“, които породиха много неясноти и въпроси, бяха заличени от определението.

               С изменението на КШГ всички необходими промени бяха внесени в правните актове на ЕС в областта на визите и границите, т.е. CISA, КШГ, Визовия кодекс и Регламент (ЕО) № 539/2001
                  5
               . Понятието за краткосрочно пребиваване обаче е залегнало и в международни споразумения, сключени от Европейския съюз. Споразуменията за отмяна на визовия режим, сключени с Антигуа и Барбуда
                  6
               , Бахамските острови
                  7
               , Барбадос
                  8
               , Бразилия
                  9
               , Република Мавриций
                  10
               , Сейнт Китс и Невис
                  11
                и Република Сейшели
                  12
                все още се позовават на старото определение („три месеца в продължение на шестмесечен период след датата на първото влизане“
                  13
               ) при определянето на продължителността на безвизовия престой.

               На 16 юли 2014 г. Комисията прие препоръка за решение на Съвета за разрешаване на започването на преговори за изменение на споразумението за отмяна на визовия режим за краткосрочно пребиваване между Европейския съюз и горепосочените държави
                  14
               , което беше прието от Съвета на 9 октомври 2014 г.
                  15
               . Целта бе по отношение на тези седем държави да се приложи новото определение за краткосрочно пребиваване, както е посочено в изменението на КШГ. Освен това определянето в споразуменията за отмяна на визовия режим на продължителността на краткосрочното пребиваване в дни, вместо в месеци, дава възможност за по-лесна проверка и изчисляване чрез електронни/информационни средства и по този начин е по-подходящо за централизираните системи за управление на границите, като например предложената Система за влизане/излизане (EES)
                  16
               .

               След разрешението на Съвета Комисията започна преговори за изменение на споразуменията за отмяна на визовия режим със седемте държави (Антигуа и Барбуда, Бахамските острови, Барбадос, Бразилия, Мавриций, Сейнт Китс и Невис и Република Сейшели).

               Преговорите с Република Мавриций приключиха успешно с парафирането на споразумението за изменение на 11 ноември 2016 г. Двете страни се съгласиха да възприемат новото определение за „краткосрочно пребиваване“ в целия текст на Споразумението за отмяна на визовия режим между ЕС и Република Мавриций. Освен това споразумението включва изменение на някои технически аспекти (вж. по-долу), но нито едно от измененията не поражда съществени последици за пътуващите лица.

                  Специфичното положение на Обединеното кралство и Ирландия е отразено в преамбюла на споразумението.

               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

               •Правно основание

               Споразумението изисква съгласието и на двете договарящи се страни съгласно съответните им процедури. От страна на Съюза това изисква решения на Съвета относно подписването и сключването на споразумението.

               Настоящото предложение се внася до Съвета с цел той да разреши сключването на споразумението за изменение на Споразумението между Европейската общност и Република Мавриций за отмяна на визовия режим за краткосрочно пребиваване.

               Със споразумението се гарантира правната съгласуваност, както и хармонизацията между държавите членки чрез придържане към новото определение за краткосрочно пребиваване, както е предвидено в изменението на КШГ, с което се дава ясно тълкуване на понятието „краткосрочно пребиваване“.

               Правното основание за настоящото предложение е член 77, параграф 2, буква а) от Договора за функционирането на Европейския съюз (ДФЕС) във връзка с член 218 от него.

               Съюзът няма правомощие да изменя споразумения за отмяна на визовия режим, които биха обвързали четирите държави, асоциирани с прилагането на достиженията на правото от Шенген, включително общата визова политика. С цел да се гарантира хармонизиран подход и изпълнение на разпоредбите относно срока на разрешен престой в Шенгенското пространство, в споразумението е включена съвместна декларация, в която се посочва, че е желателно Република Мавриций, от една страна, и Исландия, Лихтенщайн, Норвегия и Швейцария, от друга страна, да променят по съответен начин съществуващите между тях двустранни споразумения за отмяна на визовия режим.

               Приложеното предложение представлява правният инструмент за сключване на споразумението. Съветът ще вземе решение с квалифицирано мнозинство след подписването на споразумението, от името на Съюза, от назначено от председателството на Съвета лице и след като получи одобрението на Европейския парламент в съответствие с член 218, параграф 6, втора алинея, буква а) от ДФЕС.

               •Субсидиарност (при неизключителна компетентност)

               Ако Европейският съюз е една от договарящите се страни по международно споразумение, то държавите членки нямат законово правомощие да пристъпят самостоятелно към каквото и да било изменение на такова споразумение. Споразумението за отмяна на визовия режим с Мавриций беше сключено от Европейския съюз. Следователно е необходимо действие на равнище на Съюза.

               Освен това сключването на споразумения за отмяна на визовия режим от страна на държавите членки би засегнало достиженията на правото на Съюза в областта на визите (член 3, параграф 2 от ДФЕС).

               •Пропорционалност

               Настоящото предложение не надхвърля необходимото за постигане на поставените цели, а именно за изменение на съществуващото споразумение за отмяна на визовия режим между Република Мавриций и Съюза.

               3.ОТРАЖЕНИЕ ВЪРХУ БЮДЖЕТА

               Предложението не води до допълнителни разходи за бюджета на ЕС.

               4. РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИ СЪС ЗАИНТЕРЕСОВАНИТЕ СТРАНИ И ОЦЕНКИ НА ВЪЗДЕЙСТВИЕТО

               •Консултации със заинтересованите страни

               На 9 октомври 2014 г. Съветът прие указания за водене на преговори, с което упълномощи Комисията да започне преговори с Република Мавриций за изменение на споразумението за отмяна на визовия режим между двете страни. Държавите членки бяха уведомени за напредъка по преговорите по време на заседанията на работна група „Визи“ на Съвета.

               5.ДРУГИ ЕЛЕМЕНТИ

               •Резултати от преговорите

                  Комисията счита, че целите, определени от Съвета в неговите указания за водене на преговорите, са постигнати и че проектът на споразумението е приемлив за Съюза.

                  Окончателното му съдържание може да бъде обобщено, както следва:

                  а. Продължителност на пребиваването

                  В споразумението се предвижда безвизово пътуване за гражданите на Европейския съюз и за гражданите на Република Мавриций, когато пътуват до територията на другата договаряща се страна за период, не по-дълъг от 90 дни в рамките на всеки 180-дневен период (вместо за максимален период от три месеца в продължение на шестмесечен период след датата на първото влизане). Новото определение се възприема в целия текст на Споразумението между Европейския съюз и Република Мавриций за отмяна на визовия режим за краткосрочно пребиваване.

                  б. Заключителна разпоредба — временно спиране на изпълнението на споразумението (член 8, параграф 4)

               Със споразумението се изменя последното изречение в член 8, параграф 4, както следва: „Договарящата се страна, която временно е спряла изпълнението на настоящото споразумение, незабавно информира другата договаряща се страна, ако причините за това спиране отпаднат, и възобновява изпълнението.“ С добавянето на думите „и възобновява изпълнението“ в сегашния текст на измененото споразумение се пояснява, че временното спиране на отмяната на визовия режим следва действително да бъде прекратено, ако отпаднат причините, довели до това спиране. Във връзка с това изменението привежда формулировката в споразумението с Република Мавриций за отмяна на визовия режим в съответствие с тази във всички други споразумения за премахване на визите, подписани от Съюза през 2015 г. и 2016 г. На 14 юни 2016 г. беше проведена консултация по това изменение с работната група „Визи“ и нито една държава членка не повдигна възражения.

                  в. Замяна на думата „Общност“ с думата „Съюз“

                  След влизането в сила на Договора от Лисабон на 1 декември 2009 г. Европейският съюз сам по себе си придоби консолидирана правосубектност. Въпреки това „Европейската общност“ все още е фигурира в международни споразумения, влезли в сила преди Договора от Лисабон, какъвто е в случаят със Споразумението между Европейската общност и Република Мавриций за отмяна на визовия режим за краткосрочно пребиваване. Поради това със споразумението за изменение думата „Общност“ се заменя с думата „Съюз“ в целия текст на споразумението за отмяна на визовия режим.

                  г. Съвместни декларации

                  Към споразумението са приложени две съвместни декларации:

                  - относно тълкуването на 90 дни в рамките на всеки 180-дневен период и

                  - относно Исландия, Норвегия, Швейцария и Лихтенщайн.

                  д. Влизане в сила

                  Споразумението ще влезе в сила на първия ден от шестия месец след датата, на която последната договаряща се страна уведоми другата страна за приключването на процедурите за ратифициране. За да се гарантира правна сигурност и да се даде възможност на пътуващите лица да разберат закона и да се съобразят с него, е необходим достатъчно дълъг преходен период. След като приключи ратифицирането на споразумението, шестмесечният срок ще даде възможност на пътуващите лица да приключат краткосрочните пребивавания, които все още са изцяло изчислени съгласно старото определение, преди влизането в сила на новото определение за краткосрочно пребиваване и свързаното с него ретроспективно изчисляване на референтния период от 180 дни.

                  Останалите разпоредби на действащото споразумение между Европейската общност и Република Мавриций за отмяна на визовия режим за краткосрочно пребиваване остават незасегнати от споразумението за изменение, включително териториалното приложно поле.

               6.ЗАКЛЮЧЕНИЕ

               С оглед на горепосочените резултати Комисията предлага Съветът, след като получи одобрението на Европейския парламент, да одобри Споразумението между Европейския съюз и Република Мавриций за изменение на Споразумението между Европейската общност и Република Мавриций за отмяна на визовия режим за краткосрочно пребиваване.

               2017/0167 (NLE)

               Предложение за

               РЕШЕНИЕ НА СЪВЕТА

               за сключване на Споразумението между Европейския съюз и Република Мавриций за изменение на Споразумението между Европейската общност и Република Мавриций за отмяна на визовия режим за краткосрочно пребиваване

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 77, параграф 2, буква а) във връзка с член 218, параграф 6, втора алинея, буква а), подточка v) от него,

               като взе предвид предложението на Европейската комисия,

               като взе предвид одобрението на Европейския парламент
                  17
               ,

               като има предвид, че:

               (1)С Решение от 30 ноември 2009 г. Съветът сключи Споразумението между Европейската общност и Република Мавриций за отмяна на визовия режим за краткосрочно пребиваване. В Споразумението се предвижда безвизово пътуване за гражданите на Европейския съюз и за гражданите на Мавриций, когато пътуват до територията на другата договаряща се страна за „максимален период от три месеца в продължение на шестмесечен период“.

               (2)С Регламент (ЕС) № 610/2013 на Европейския парламент и на Съвета
                  18
                бяха въведени хоризонтални промени в правните актове на Съюза в областта на визите и границите и краткосрочното пребиваване беше определено като максимален период от 90 дни в рамките на всеки 180-дневен период.

               (3)Необходимо е това ново определение да бъде включено в Споразумението между Съюза и Република Мавриций за отмяна на визовия режим за краткосрочно пребиваване с цел постигането на пълно хармонизиране на режима на Съюза за краткосрочно пребиваване.

               (4)Комисията договори от името на Съюза споразумение с Република Мавриций за изменение на Споразумението между Европейската общност и Република Мавриций за отмяна на визовия режим за краткосрочно пребиваване (наричано по-нататък „Споразумението“).

               (5)В съответствие с Решение (EС) 2017/[…] на Съвета Споразумението бе подписано.

               (6)Настоящото решение представлява развитие на разпоредбите на достиженията на правото от Шенген, в които Обединеното кралство не участва в съответствие с Решение 2000/365/ЕО на Съвета
                  19
               . Следователно Обединеното кралство не участва в неговото приемане и не е обвързано от него, нито от неговото прилагане.

               (7)Настоящото решение представлява развитие на разпоредбите на достиженията на правото от Шенген, в които Ирландия не участва в съответствие с Решение 2002/192/ЕО на Съвета
                  20
               . Следователно Ирландия не участва в неговото приемане и не е обвързана от него, нито от неговото прилагане,

               (8)Поради това Споразумението следва да бъде одобрено,

               ПРИЕ НАСТОЯЩОТО РЕШЕНИЕ:

               Член 1

               Споразумението между Европейския съюз и Република Мавриций за изменение на Споразумението между Европейската общност и Република Мавриций за отмяна на визовия режим за краткосрочно пребиваване (наричано по-нататък „Споразумението“) се одобрява от името на Съюза.

               Текстът на Споразумението е приложен към настоящото решение.

               Член 2

               Председателят на Съвета извършва нотификацията, предвидена в член 2 от Споразумението, от името на Съюза
                  21
               .

               Член 3

               Настоящото решение влиза в сила в деня на приемането му.

               Съставено в Брюксел на  година.

                     За Съвета

                     Председател

                     (1)
                  ОВ L 182, 29.6. 2013 г., стр. 1.

                     (2)
                  ОВ L 239, 22.9.2000 г., стр. 19.

                     (3)
                  OВ L 105, 13.4.2006 г., стр. 1.

                     (4)
                  ОВ L 243, 15.9.2009 г., стр. 1.

                     (5)
                  OВ L 081, 21.3.2001 г., стр.1.

                     (6)
                  OВ L 169, 30.6.2009 г., стр. 3.

                     (7)
                  OВ L 169, 30.6.2009 г., стр. 24.

                     (8)
                  OВ L 169, 30.6.2009 г., стр. 10.

                     (9)
                  С Бразилия ЕС е сключил две споразумения — едното за притежателите на обикновени паспорти (ОВ L 255, 21.9.2012 г., стр. 4), а другото за притежателите на дипломатически, служебни и официални паспорти (ОВ L 66, 12.3.2011 г., стр. 2).

                     (10)
                  OВ L 169, 30.6.2009 г., стр. 17.

                     (11)
                  OВ L 169, 30.6.2009 г., стр. 38.

                     (12)
                  OВ L 169, 30.6.2009 г., стр. 31.

                     (13)
                  Вж. разпоредбите за „Цел“ и „Продължителност на престоя“ в споразуменията.

                     (14)
                  COM(2014) 468 final.

                     (15)
                  Решение на Съвета за разрешаване на Комисията да започне преговори за изменение на споразуменията относно отмяна на визовия режим за краткосрочно пребиваване, сключени между Европейския съюз/Европейската общност и Антигуа и Барбуда, Бахамската общност, Барбадос, Федеративна република Бразилия, Република Мавриций, Федерация Сейнт Китс и Невис и Република Сейшели, прието от Съвета на 9.10.2014 г.

                     (16)
                  COM(2016)194 final.

                     (17)
                  Одобрение, дадено на […] г.

                     (18)
                  Регламент (ЕС) № 610/2013 на Европейския парламент и на Съвета от 26 юни 2013 година за изменение на Регламент (ЕО) № 562/2006 на Европейския парламент и на Съвета за създаване на Кодекс на Общността за режима на движение на лица през границите (Кодекс на шенгенските граници), Конвенцията за прилагане на Споразумението от Шенген, регламенти (ЕО) № 1683/95 и (ЕО) № 539/2001 на Съвета и регламенти (ЕО) № 767/2008 и (ЕО) № 810/2009 на Европейския парламент и на Съвета (ОВ L 182, 29.6.2013 г., стр. 1).

                     (19)
                  Решение 2000/365/ЕО на Съвета от 29 май 2000 г. относно искането на Обединеното кралство Великобритания и Северна Ирландия да участва в някои разпоредби от достиженията на правото от Шенген (ОВ L 131, 1.6.2000 г., стр. 43).

                     (20)
                  Решение 2002/192/ЕО на Съвета от 28 февруари 2002 г. относно искането на Ирландия да участва в някои разпоредби от достиженията на правото от Шенген (ОВ L 64, 7.3.2002 г., стр. 20).

                     (21)
                  Датата на влизане в сила на Споразумението ще бъде публикувана в Официален вестник на Европейския съюз от Генералния секретариат на Съвета.

    ---documentbreak---

               ЕВРОПЕЙСКА КОМИСИЯ
            Брюксел, 27.7.2017
            COM(2017) 388 final
            ПРИЛОЖЕНИЕ
            към
            Предложението за решение на Съвета
            за сключване на Споразумението между Европейския съюз и Република Мавриций за изменение на Споразумението между Европейската общност и Република Мавриций за отмяна на визовия режим за краткосрочно пребиваване

               ПРИЛОЖЕНИЕ

               към

               Предложението за решение на Съвета

               за сключване на Споразумението между Европейския съюз и Република Мавриций за изменение на Споразумението между Европейската общност и Република Мавриций за отмяна на визовия режим за краткосрочно пребиваване

               СПОРАЗУМЕНИЕ

               между Европейския съюз и Република Мавриций за изменение на Споразумението между Европейската общност и Република Мавриций за отмяна на визовия режим за краткосрочно пребиваване

               ЕВРОПЕЙСКИЯТ СЪЮЗ,

               от една страна, и

               РЕПУБЛИКА МАВРИЦИЙ, наричана по-долу „Мавриций“,

               от друга страна,

               заедно наричани по-нататък „договарящите се страни“,

               КАТО ВЗЕХА ПРЕДВИД Споразумението между Европейската общност и Република Мавриций за отмяна на визовия режим за краткосрочно пребиваване (наричано по-нататък „Споразумението“), което влезе в сила на 1 март 2010 г.,

               КАТО ПОТВЪРЖДАВАТ ОТНОВО значението на улесняването на контактите между хората,

               КАТО ОТБЕЛЯЗВАТ, че Споразумението действа в полза на гражданите на договарящите се страни,

               КАТО ВЗЕМАТ ПРЕДВИД, че определението за краткосрочно пребиваване, предвидено в Споразумението (три месеца в продължение на шестмесечен период след датата на първото влизане) не е достатъчно точно и по-специално, че формулировката „датата на първото влизане“ може да породи неясноти и въпроси,

               КАТО ИМАТ ПРЕДВИД, че с Регламент (ЕС) № 610/2013 от 26 юни 2013 г. бяха въведени хоризонтални промени в достиженията на вътрешното право на ЕС в областта на визите и границите и краткосрочното пребиваване бе определено на „90 дни в рамките на всеки 180-дневен период“,

               КАТО ВЗЕМАТ ПРЕДВИД, че Системата за влизане/излизане, която предстои да бъде създадена от Европейския съюз, изкисва използването на еднакво и ясно определение за краткосрочно пребиваване, което е приложимо за всички граждани на трети държави,

               КАТО ЖЕЛАЯТ да гарантират плавен поток на пътниците на гранично-пропускателните пунктове на договарящите се страни,

               КАТО ПОТВЪРЖДАВАТ ОТНОВО, че Споразумението обхваща гражданите на всички държави — членки на Европейския съюз, с изключение на Обединеното кралство и Ирландия,

               КАТО ВЗЕМАТ ПРЕДВИД Протокола относно позицията на Обединеното кралство и Ирландия по отношение на пространството на свобода, сигурност и правосъдие и Протокола относно достиженията на правото от Шенген, включени в рамките на Европейския съюз, приложени към Договора за Европейския съюз и към Договора за функционирането на Европейския съюз, и като потвърждават, че разпоредбите на настоящото споразумение не се прилагат по отношение на Обединеното кралство и Ирландия,

               СЕ СПОРАЗУМЯХА ЗА СЛЕДНОТО:

               Член 1

               Споразумението се изменя в съответствие с разпоредбите на настоящия член:

               (1)В заглавието думите „Европейската общност“ се заменят с думите „Европейския съюз“, в член 3, параграф 5 думите „общностното право“ се заменят с думите „правото на Съюза“, в член 6, параграф 1 думите „Европейската общност“ и „Общността“ се заменят съответно с думите „Европейския съюз“ и „Съюзът“, и в член 8, параграф 7 думата „Общността“ се заменя с думата „Съюзът“.

               (2)В член 1 думите „три месеца в продължение на шестмесечен период“ се заменят с думите „90 дни в рамките на всеки 180-дневен период“.

               (3)Член 4, параграф 1 се заменя със следното:

               „Гражданите на Европейския съюз могат да пребивават на територията на Мавриций за максимален срок от 90 дни в рамките на всеки 180-дневен период.“

               (4)Член 4, параграф 2 се заменя със следното:

               „Гражданите на Мавриций могат да пребивават на територията на държавите членки, прилагащи изцяло достиженията на правото от Шенген, за максимален срок от 90 дни в рамките на всеки 180-дневен период. Този срок се изчислява независимо от пребиваването в държава членка, която все още не прилага изцяло достиженията на правото от Шенген.

               Гражданите на Мавриций могат да пребивават за максимален срок от 90 дни в рамките на всеки 180-дневен период на територията на всяка от държавите членки, които все още не прилагат изцяло достиженията на правото от Шенген, независимо от продължителността на пребиването, изчислена за територията на държавите членки, които прилагат изцяло достиженията на правото от Шенген.“

               (5)В член 4, параграф 3 думите „три месеца“ се заменят с думите „90 дни“ и думите „общностното право“ се заменят с думите „правото на Съюза“.

               (6)Последното изречение в член 8, параграф 4 се заменя със следното:

               „Договарящата се страна, която временно е спряла изпълнението на настоящото споразумение, незабавно информира другата договаряща се страна, ако причините за това временно спиране отпаднат, и възобновява изпълнението.“

               Член 2

               Настоящото споразумение се ратифицира или одобрява от договарящите се страни в съответствие с техните съответни вътрешни процедури и влиза в сила на първия ден от шестия месец след датата, на която последната договаряща се страна уведоми другата за приключването на горепосочените процедури.

               Съставено в […] на […] ден от месец […] на две хиляди и седемнадесета година в два еднообразни екземпляра на английски, български, гръцки, датски, естонски, испански, италиански, латвийски, литовски, малтийски, немски, нидерландски, полски, португалски, румънски, словашки, словенски, унгарски, фински, френски, хърватски, чешки и шведски език, като текстовете на всички езици са еднакво автентични.

               За Европейския съюз

               За Република Мавриций

               СЪВМЕСТНА ДЕКЛАРАЦИЯ ОТНОСНО ИСЛАНДИЯ, НОРВЕГИЯ, ШВЕЙЦАРИЯ И ЛИХТЕНЩАЙН

               Желателно е властите на Норвегия, Исландия, Швейцария и Лихтенщайн, от една страна, и на Мавриций, от друга страна, незабавно да изменят съществуващите двустранни споразумения за премахване на визите за краткосрочно пребиваване в съответствие с условията на настоящото споразумение.

               Съвместна декларация относно тълкуването на 90 дни в рамките на всеки 180-дневен период

               Договарящите се страни приемат, че максималният срок от 90 дни в рамките на всеки 180-дневен период, предвиден в член 4 от Споразумението, означава или непрекъснато посещение, или няколко последователни посещения, чиято продължителност не надвишава общо 90 дни в рамките на всеки 180-дневен период.

               Понятието „всеки“ предполага прилагането на „подвижен“ референтен период от 180 дни, като се гледа назад всеки ден от престоя за последния период от 180 дни, за да се провери дали продължава да бъде изпълнявано изискването за 90 дни в рамките на всеки 180-дневен период. Наред с другото това означава, че липсата на непрекъснат период от 90 дни позволява нов престой до 90 дни.

               ________